Predkladacia správa

Návrh na zvýšenie základného imania a návrh na zmenu Stanov Exportno-importnej banky SR je predkladaný na schválenie vláde SR v súlade s § 6, ods. 5, písm. a) zákona č. 80/1997 Z.z. o Exportno-importnej banke SR v znení neskorších predpisov. 

Materiál obsahuje návrh na zvýšenie základného imania EXIMBANKY SR z 2,670 mld. Sk na 3 mld. Sk a návrh dodatku č. 1 k Stanovám Exportno-importnej banky SR, v ktorom je upravené zvýšenie základného imania na uvedenú sumu.

Návrh na zvýšenie základného imania bol spracovaný z podnetu Ministerstva financií SR a Dozornej rady EXIMBANKY SR v súvislosti s procesom prerokovania a schvaľovania rozdelenia hospodárskeho výsledku EXIMBANKY SR za rok 2001.

Obidva návrhy prerokovala Rada banky EXIMBANKY SR dňa 24.6.2002 a 3.7.2002 a Dozorná rada EXIMBANKY SR ich odsúhlasila dňa 24.6.2002. 

V súlade s ustanoveniami zákona č. 80/1997 Z.z. o Exportno-importnej banke SR v znení neskorších predpisov bol materiál prerokovaný s Ministerstvom financií SR a kladné stanovisko je vyjadrené v liste č.12698/6-2002 zo dňa 1.7.2002. 

Po schválení dodatku č. 1 k Stanovám Exportno-importnej banky SR vládou SR bude podaný návrh na zmenu zápisu v obchodnom registri.